આ રીતે વ્યંગ્યોક્તિનો (કટાક્ષ/વક્રોક્તિ) અનુવાદ કરવો એ પણ આવો એક પડકાર જ છે. વ્યંગ્ય એવી ટીકા કે ભાવ વ્યક્ત કરવાની ધારદાર રીત છે કે જેમાં સામાન્યપણે જે કહેવામાં આવી રહ્યું હોય તેનાથી ઉલટો જ અર્થ વ્યક્ત થતો હોય છે. જો વ્યંગ્યનો પણ શબ્દશઃ અનુવાદ કરવામાં આવે તો તેનો અર્થ માર્યો જાય છે કારણ કે અનુવાદ દ્વારા જે સંદેશો અભિવ્યક્ત થશે તેનો અર્થ જે કહેવાનું હોય તેનાથી ઉલટો જ હશે. આવો જ પડકાર પદ્યના અનુવાદમાં પણ ઊભો થાય છે કારણ કે કાવ્યમાં મોટેભાગે શબ્દોનો ક્રમ ગદ્ય કરતાં જુદો જ હોય છે અને ઘણીવાર તેમાં ગર્ભિત અર્થ (અધ્યાહાર) પણ હોય છે. એ સ્વાભાવિક છે કે કોઈપણ મશીન ટૂલ વાસ્તવિક અનુવાદકની મદદ વગર સચોટ અનુવાદ ન કરી શકે. ટૂંકમાં, આપણે એમ કહી શકીએ કે અનુવાદમાં ફક્ત શબ્દાર્થ ઉપર જ નહીં, પરંતુ ભાવાર્થ પર પણ ધ્યાન આપવું જરૂરી હોય છે.